انکا

انکا دکھنی امریکہ دی اک قوم سی جس نے 1200ء توں 1533ء تیکر جنوبی امریکا دا وڈا علاقہ فتح کر لئیا ۔ اس عظیم الشان سلطنت دا راجگھر کوزکو ( ہن دکھنی پیرو دا اک شہر) سی ۔ اس سلطنت دے پہلے بادشاہ نے انکا دا لقب اختیار کیتا تے بعد چ سلطنت دے سارے لوک انکا کہلان لگے ۔ 1533ء چ سپین دی فوج نے اس دی آخری بادشاہ اتاہولیا نوں دھوکھے نال گرفتار کر لئیا تے 1569ء تیکر ساری انکا سلطنت ہسپانویاں دے قبضے چ آ گئی ۔

انکا سلطنت تہذیب تے تمدن ، علم تے فن چ اوس ویلے دیاں ساریآں امریکی قوماں چوں اگے سی ۔ اینہاں نے سیاست تے معیشت دا اک خاص نظام بنائیا ہوئیا سی ، جس دے مطابق بادشاہ دیس دا حکمران ہون دے علاوہ رعایا دا دینی آگو وی سی ۔ پیداوار دے سارے زریعے حکومت دی تحویل چ سن تے ریاست لوکاں دیاں بنیادی ضرورتاں پوریاں کرن دی پابند سی ۔ انکا نے زراعت نوں ترقی دتی ، سڑکاں ، پل تے پانی دی ذخیرے اسارے ۔ دھات سازی ، برتن سازی تے کپڑا بنان چ اینہاں نوں کمال حاصل سی ۔ایہہ لوک سورج دی پوجا کردے سن ۔

گٹھ:تریخ
گٹھ:سلطنتاں
گٹھ:جغرافیہ
گٹھ:امریکہ